แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยเช้านี้(23พ.ย.)ผันผวนทั้งในแดนบวก-ลบ เหตุโมเมนตัมของตลาดฯยังอยู่ในช่วงรีบาวน์ แต่ปัจจัยภายนอกดูไม่สดใส แสดงถึงการพักตัว
23 พ.ย. 2553

นักวิเคราะห์ฯคาดตลาดหุ้นไทยเช้านี้(23พ.ย.)ผันผวนทั้งในแดนบวก-ลบ เหตุโมเมนตัมของตลาดฯยังอยู่ในช่วงรีบาวน์ แต่ปัจจัยภายนอกดูไม่สดใส แสดงถึงการพักตัว 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมีโอกาสที่จะผันผวนทั้งในแดนบวก-ลบได้ เนื่องจากโมเมนตัมของตลาดฯยังอยู่ในช่วงของการรีบาวน์ แต่ปัจจัยภายนอกประเทศดูไม่สดใส แสดงถึงการพักตัว ดังนั้นในระหว่างเทรดของตลาดบ้านเราอาจมีแรงขายเกิดขึ้นมาในระหว่างทางได้ อย่างไรก็ดี มองว่าเวลานี้หุ้นขนาดกลางเริ่มที่จะมีการเทรดกันมากขึ้น           นอกจากนี้ ตลาดฯยังรอดูการพิจารณาแก้ไขรัฐธรรมนูญที่เริ่มขึ้นในวันนี้ แม้ประเด็นนี้มองว่าคงจะไม่มีน้ำหนักต่อตลาดฯ มากนัก แต่ก็ต้องติดตามดูต่อไป อีกทั้งยังต้องรอลุ้นว่านักลงทุนต่างชาติจะซื้อต่อหรือเปล่า เนื่องจากเมื่อวานนี้ซื้อสุทธิน้อยมาก           ส่วนตลาดหุ้นอื่นในภูมิภาคเอเชียเช้านี้มีการเคลื่อนไหวบวก-ลบสลับไม่มาก โดยยังคงมีความกังวลเกี่ยวกับปัญหาหนี้สินในแถบยุโรปอยู่ดี แม้ว่าปัญหาทางไอร์แลนด์จะคลี่คลายบ้างแล้ว แต่ก็ยังเฝ้าดูยูโรต่อไป ส่วนจีนก็ยังต้องรอดูว่าจะมีการปรับขึ้นอัตราดอกเบี้ยหรือเปล่า พร้อมให้แนวรับ 1,000 จุด แนวต้าน 1,020-1,030 จุด